Серпилгич толкундар

Серпилгич толкундар — серпилгич чөйрөдө таралуучу механикалык дүүлүгүүлөр (деформация). 

Серпилгич толкундар чөйрөнүн физикалык касиетине жараша белгилүү ылдамдыктагы серпилгич деформациянын энергиясы менен кошо таралат. 
Ал нерселер бири бири менен кагылышканда, жарылууда, жер титирөөдө ж. б. пайда болот. 

Чектелбеген бир тектүү изотропиялуу серпилгич чөйрөдө механикалык дүүлүгүү 2 түрдүү Серпилгич толкундарды: 

 1) көлөмү улам өзгөрүүчү кеңейүү толкундарын жана 
 2) көлөмү өзгөрбөстөн, формасы өзгөргөн куюндуу же жылуучу толкундарды таратат. 

Бул толкундун таралуу ылдамдыгы кеңейүү толкундукунан аз. Жалпак (же сфералык) кеңейүү толкунда бөлүкчөлөрдүн кыймыл багыты Серпилгич толкундардын таралуу багытына дал келет да, ал толкун узата толкун делет. 

Жалпак куюндуу толкунда бөлүкчөлөрдүн кыймыл багыты Серпилгич толкундардын таралуу багытына перпендикуляр болуп, тууралжын толкун деп аталат. 

Колдонулган адабияттар
Кыргыз Совет Энциклопедиясы. Башкы редактор Б. О. Орузбаева. -Фрунзе: Кыргыз Совет Энциклопедиясынын башкы редакциясы, 1980. Том 5. Пирс - Токкана. -656 б.
Категория:Физика